text: [Vídeo] Arrimadas torna a buscar la foto de la confrontació al poble de Dolors Bassa La República
  [Vídeo] Arrimadas torna a buscar la foto de la confrontació al poble de Dolors Bassa
  A Arrimadas se li veu el llautó. Està en campanya i necessita la imatge de confrontació de la qual ha viscut tota la seva carrera política. La setmana passada ho […]
  La candidata de Cs Inés Arrimadas passeja per Torroella de Montgrí, davant balcons amb llaços grocs
  A Arrimadas se li veu el llautó. Està en campanya i necessita la imatge de confrontació de la qual ha viscut tota la seva carrera política. La setmana passada ho va fer a Vic i, avui, ha anat a Torrella de Montgrí, el poble de Dolors Bassa, empresonada a Alcalá-Meco.
  A la localitat del Baix Empordà, una cinquantena de persones han escridassat la cap de llista de Cs per Barcelona el 28-A, quan ha arribat a l'acte de campanya electoral del partit taronja. 'Fora feixistes de l'Empordà' o 'Llibertat presos polítics' han estat algunes de les proclames que col·lectius antifeixistes han corejat. Arrimadas, i la resta de representants del partit, han replicat cridant 'Llibertat'.
  Des de les nou del matí, efectius de la Brigada Mòbil dels Mossos d'Esquadra han blindat l'entrada al cine petit, el lloc on es fa l'acte. A l'exterior del recinte, nombrosos llaços grocs, estelades i pintades amb la imatge de Dolors Bassa.
  Els veïns de Torroella de Montgrí surten per protestar contra la visita de Ciutadans al municipi i giren l'esquena a Arrimadas quan passa davant seu. El vostre odi no és benvingut.pic.twitter.com/CXVYYdvDQC
  AMPLIACIÓ.- Crida a activar el 155 al primer Consell de Ministres després del 28-A
  Arrimadas ha parlat amb els periodistes després del míting de Torroella de Montgrí i ha apostat perquè l'aplicació immediata de l'article 155 de la Constitució que proposa el programa electoral de la seva formació s'activi ja des del primer Consell de Ministres del futur govern. Assegura que cal enviar el requeriment previ al president de la Generalitat, Quim Torra, "al més aviat possible" ja que el seu govern "viola drets de catalans, desobeeix la Junta Electoral Central (JEC), adoctrina i obre ambaixades". Uns arguments que per la líder de Cs "més que justifiquen" l'activació dels mecanismes i procediments legals per poder aplicar l'article 155 a Catalunya.
  Arrimadas també ha insistit en la reforma de la llei electoral com una de les primeres mesures a prendre si Cs governa. La formació taronja vol exigir un 3% dels vots de tots l'Estat perquè els partits puguin tenir representació al Congreso, una mesura que afectaria els partits catalans. Preguntada per possibles aliances postelectorals, Arrimadas s'ha refermat en la voluntat de pacte amb el PP com a única coalició viable i diu que un eventual suport de Vox o de qualsevol altra partit no condicionarà els detalls de l'aliança.
  Més policies que ciutadans
  En l'acte de Ciudadanos a Torroella de Montgrí, hi ha hagut un fort desplegament de policia, fins al punt que semblava que hi havia més agents que ciutadans.